Konstabel (27) wat homself skiet se naam bekend | Netwerk24
Konstabel (27) wat homself skiet se naam bekend
Deur André Damons 03 April 2018 18:30
Die polisie in die Vrystaat het Dinsdag die naam van die beampte bekend gemaak wat homself die vorige aand in die mansbadkamer van die Parkweg-polisiekantoor in Bloemfontein geskiet het.
Konst. Xolile Dada (27), wat in dié polisiekantoor se aanklagkantoor gewerk het, se lyk is Maandag omstreeks 18:15 deur ’n kollega gevind. Hy het homself met sy dienspistool geskiet.
Volgens kol. Thandi Mbambo, provinsiale polisiewoordvoerder, was ’n konstabel van die Parkweg-misdaadvoorkomingstaakspan op pad om die badkamer te gebruik toe hy ’n harde slag hoor. Hy het Dada se lyk op die vloer van die badkamer sien lê. Dada het ’n kopwond gehad en sy dienspistool het langs hom op die vloer gelê.
Ons moedig ons lede aan om ons gesondheid- en welstanddienste te gebruik om hulle te help om hul persoonlike en werksdruk te hanteer.
Mbambo sê die konstabel was sowat ’n maand op siekverlof en moes hom op 1 April weer vir diens aanmeld. Hy het hom eers die volgende dag aangemeld, maar het nie die aandskof se parade bygewoon nie.
Sy lyk is kort ná afloop van die parade ontdek.
’n Geregtelike ondersoek na sy dood is begin.
Lt.genl. Moeketsi Sempe, provinsiale polisiehoof, het sy meegevoel met Dada se familie, kollegas en vriende betuig.
“Ons moedig ons lede aan om ons gesondheid- en welstanddienste te gebruik om hulle te help om hul persoonlike en werksdruk te hanteer. Dit sluit in om die spanning te verlig wat spruit uit die uitvoering van hul take,” sê Sempe.
Meer oor: Vrystaat | Bloemfontein | Konstabel | Polisie | Selfdood
Polisieman se lyk in manstoilet gevind